Document ID: 32001D0606

Απόφαση της Επιτροπής
της 6ης Αυγούστου 2001
σχετικά με την κοινοτική χρηματοδοτική συνδρομή για επείγοντα μέτρα καταπολέμησης του αφθώδους πυρετού σε ορισμένες περιοχές της Νοτιοανατολικής Ευρώπης
[κοινοποιηθείσα υπό τον αριθμό Ε(2001) 2470]
(Κείμενο που παρουσιάζει ενδιαφέρον για τον ΕΟΧ)
(2001/606/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από την απόφαση 2001/12/ΕΚ του Συμβουλίου(2), και ιδίως το άρθρο 13,
Εκτιμώντας τα ακόλουθα:
(1) Η νόσος του αφθώδους πυρετού των τύπων A, O και ASIA 1 είναι ενδημική στην Ανατολία της Τουρκίας. Η παρουσία διαφόρων τύπων και επιμέρους τύπων του ιού της νόσου του αφθώδους πυρετού στην Τουρκία αποτελεί άμεση απειλή για την Κοινότητα, ιδίως για την Ελλάδα και τη Βουλγαρία.
(2) Όσον αφορά τα κρούσματα αφθώδους πυρετού του τύπου ASIA 1 στις δυτικές περιοχές της Ανατολίας, η Επιτροπή χορήγησε εμβόλια στην Τουρκία τον Ιούλιο 2000 σύμφωνα με τις διατάξεις της απόφασης 2000/494/ΕΚ(3). Μετά την ολοκλήρωση του εμβολιασμού, πραγματοποιήθηκε αποστολή κτηνιατρικής επιθεώρησης από κοινού από το γραφείο τροφίμων και κτηνιατρικών θεμάτων (FVO) και από την ευρωπαϊκή επιτροπή για τον έλεγχο του αφθώδους πυρετού (EUFMD) του Οργανισμού Επισιτισμού και Γεωργίας των Ηνωμένων Εθνών (FAO) τον Οκτώβριο 2000. Η αποστολή εκπόνησε μία σειρά συστάσεων για τη βελτίωση των κοινοτικών εκστρατειών εμβολιασμού που πραγματοποιούνται στην Τουρκική Θράκη.
(3) Στις 29 Ιουνίου 2001, η αρμόδια αρχή της Τουρκίας, ο υπουργός Γεωργίας και Γεωργικών Υποθέσεων, ανακοίνωσε επίσημα κρούσμα αφθώδους πυρετού του τύπου O1 στην επαρχία Tekirdag της τουρκικής Θράκης που βρίσκεται κοντά στα σύνορα με την Ελλάδα.
(4) Επιπλέον, το παγκόσμιο εργαστήριο αναφοράς για τον αφθώδη πυρετό στο Pirbright στο Ηνωμένο Βασίλειο, διαπίστωσε μέσω δοκιμών in vitro ότι το στέλεχος εμβολίου O1 Manisa που χρησιμοποιείται μέχρι τώρα στην Τουρκία προσφέρει περιορισμένη διασταυρούμενη προστασία σε ορισμένα απομονωθέντα στελέχη O1 που κυκλοφορούν στην Τουρκία και έχουν χαρακτηριστεί από το παγκόσμιο εργαστήριο αναφοράς. Ωστόσο, οι ίδιες δοκιμές έδειξαν ότι το στέλεχος εμβολίου Ο 1BFS που είναι διαθέσιμο στην κοινοτική τράπεζα αντιγόνων παρέχει καλύτερη διασταυρούμενη προστασία.
(5) Η επιδημιολογική κατάσταση απαιτεί να χορηγηθεί κοινοτική βοήθεια στη Τουρκία για να πραγματοποιήσει επειγόντως στη Θράκη εμβολιασμό όλων των ζώων των ευαίσθητων ειδών κατά της νόσου του αφθώδους πυρετού. Αίτηση για την βοήθεια αυτή διαβιβάστηκε στην Επιτροπή από την αρμόδια αρχή της Τουρκίας. Επίσης είναι αναγκαίο να προετοιμαστεί η διενέργεια επείγοντος εμβολιασμού στις γειτονικές χώρες εάν αυτό απαιτηθεί από την επιδημιολογική κατάσταση.
(6) Σύμφωνα με την απόφαση 2001/300/ΕΚ της Επιτροπής, της 30ής Μαρτίου 2001, σχετικά με τη συνεργασία της Κοινότητας με τον Οργανισμό Τροφίμων και Γεωργίας όσον αφορά ιδίως τις δραστηριότητες της ευρωπαϊκής επιτροπής για την καταπολέμηση του αφθώδους πυρετού(4), ο συντονισμός της καταπολέμησης της νόσου του αφθώδους πυρετού στην Τουρκική Θράκη, συμπεριλαμβανομένης της οργάνωσης και της εποπτείας των εκστρατειών εμβολιασμού, αποτελεί τμήμα της εκτελεστικής συμφωνίας.
(7) Οι αρμόδιες αρχές της Τουρκίας συμφώνησαν να πραγματοποιήσουν άμεσο εμβολιασμό στα ευαίσθητα ζώα στην Τουρκική Θράκη κατά του ιού του αφθώδους πυρετού των τύπων O1, A και ASIA 1, στο πλαίσιο του τουρκικού προγράμματος ελέγχου της νόσου του αφθώδους πυρετού.
(8) Κρίνεται σκόπιμο να δοθεί άδεια στο Γενικό Διευθυντή της Γενικής Διεύθυνσης Υγείας και Προστασίας των Καταναλωτών να προβεί στις κατάλληλες ρυθμίσεις μέσω ανταλλαγής επιστολών μεταξύ της Ευρωπαϊκής Επιτροπής και του Οργανισμού Τροφίμων και Γεωργίας των Ηνωμένων Εθνών για την αγορά και την προμήθεια στην Τουρκία των αναγκαίων ποσοτήτων του τρισθενούς εμβολίου που είναι επαρκώς αποτελεσματικό κατά των οροτύπων του ιού του αφθώδους πυρετού που κυκλοφορούν επί του παρόντος στη Θράκη. Επιπλέον, η ευρωπαϊκή επιτροπή για την καταπολέμηση του αφθώδους πυρετού (EUFMD) θα οργανώσει επιτόπια επίσκεψη από ευρωπαίους εμπειρογνώμονες της νόσου του αφθώδους πυρετού με σκοπό να εξασφαλιστεί ότι το εμβόλιο που παρέχεται χρησιμοποιείται αποτελεσματικά λαμβάνοντας υπόψη τις υφιστάμενες συστάσεις των προηγούμενων αποστολών και θα εποπτεύσει, σε συνεργασία με τους εμπειρογνώμονες της ερευνητικής ομάδας της EUFMD, την οργάνωση από τις τουρκικές αρχές ορολογικού ελέγχου για την παρακολούθηση της εκστρατείας εμβολιασμού.
(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Σύμφωνα με την απόφαση 2001/300/ΕΚ της Επιτροπής, οι πιστώσεις του Ταμείου 911100/MTF/INT/003/ΕΟΚ θα χρησιμοποιηθούν για τις ακόλουθες ενέργειες:
α) την αγορά 1500000 δόσεων τρισθενούς εμβολίου με πρόσθετα A1OΗ3 κατά της νόσου του αφθώδους πυρετού των τύπων O1, A-Iran και ASIA 1 με δραστικότητα 6 PD50·
β) την παράδοση 1300000 δόσεων του εμβολίου που αναφέρεται στο στοιχείο α) στο ινστιτούτο Pendik και στην Τουρκία για τη διενέργεια επείγοντος εμβολιασμού στις επαρχίες Canakkale και Κωνσταντινούπολης σύμφωνα με το πρόγραμμα εμβολιασμού που υποβλήθηκε στην Επιτροπή από τις τουρκικές αρμόδιες αρχές·
γ) την αποθήκευση στις εγκαταστάσεις του παρασκευαστή 200000 δόσεων του εμβολίου που αναφέρεται στο στοιχείο α) για επείγοντα εμβολιασμό όπου και όταν το απαιτεί η επιδημιολογική κατάσταση·
δ) επιτόπιο έλεγχο της εκστρατείας εμβολιασμού από ευρωπαίους εμπειρογνώμονες, και
ε) την οργάνωση από τις τουρκικές αρχές ορολογικού ελέγχου για την παρακολούθηση της εκστρατείας εμβολιασμού και για τη στήριξη της κατάστασης της νόσου.
2. Θα επιτραπεί στον Γενικό Διευθυντή της Γενικής Διεύθυνσης Υγείας και Προστασίας των Καταναλωτών να συνάψει με την ευρωπαϊκή επιτροπή για τον έλεγχο του αφθώδους πυρετού του Οργανισμού Επισιτισμού και Γεωργίας τις αναγκαίες ρυθμίσεις για την εφαρμογή των μέτρων που προβλέπονται στην παράγραφο 1.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 6 Αυγούστου 2001.

Labels: 2
0
13
6
18
15